ཁ་སང་ཞོགས་པར་སྐད་འཕྲིན་རྒྱུད་ཁ་བ་སྙིང་ལྕགས་དང་ལྷན་སྐད་ཆ་འགའ་ཞིག་བཤད་སྐབས།ཁོང་གིས།སྤྱིར་བྱིས་པའི་དཔེ་རིས་དེབ་མང་ཤོས་ལ་ཡི་གེ་ཧ་ཅང་ཉུང་ངུ་ལས་མེད་མོད།ང་ཚོའི་ཡི་གེ་ཅུང་མང་བར་འདུག་ལ།གཙོ་བོ་བྱིས་པ་ལ་མི་སྣ་ཧྲིལ་བོ་ཞིག་ངོ་སྤྲོད་ཐུབ་པར་འབད་ཡོད།ཅེས་ཟེར།མ་གཞི་ནས་རྩོམ་འབྲི་མཁན་རེ་རེ་ལ་རང་རང་ལ་འབྲི་ལུགས་དང་དམིགས་ཡུལ་རེ་ཡོད་པས་ངས་དེ་ལ་གོང་བཀུར་བྱེད་ཀྱི་ཡོད་མོད།འོན་ཀྱང་གོང་ནས་བཤད་པ་བཞིན་དཔེ་རིས་ཀྱི་དེབ་ཏུ་རི་མོ་དང་ཡི་གེའི་ནང་དོན་ཡ་བྲལ་བའམ།རི་མོ་ལས་ཡི་གེ་ཧ་ཅང་མང་དྲག་ན་རྩོམ་གྱི་ཁ་ཕྱོགས་ཡུལ་བྱིས་པ་དག་གི་མགུ་གང་མི་སྲིད་པས་ཡི་གེ་ཉུང་ཉུང་གི་ལམ་ནས་གཉའ་ཁྲི་བཙན་པོ་ཞེས་པ་འདི་ངོ་སྤྲོད་བྱས་ཡོད་ཚེ་བྱིས་པ་དག་གི་སེམས་ངོར་ཤིན་ཏུ་ནས་འབྱོར་བདེ་བོ་ཡོད་པ་རེད།དཔེར་ན།ཧེ་ལེན་ཁེ་ལེར་ཞེས་པ་ཡང་ལོང་བའི་ཡི་གེ་ལ་བསླབ་ནས་མཁས་པར་གྱུར་ཅིང་།ནོ་བྷེལ་རྩོམ་རིག་གི་བྱ་དགའ་ཡང་ཐོབ་མྱོང་བའི་ནུབ་གླིང་གི་མི་སྣ་སྐད་གྲགས་ཅན་ཞིག་ཡིན་པ་བཞིན་མོའི་ལོ་རྒྱུས་རྒྱས་པར་ཤོག་ངོས་ཉིས་བརྒྱ་ལྷག་དང་།དཔེ་རིས་ཀྱི་དང་ཡི་གེ་སྦྲགས་མར་བཀོད་པའི་ལོ་རྒྱུས་དེར་ཤོག་ངོས་བཅུ་གྲངས་ལས་མེད།དེ་བས་ནུབ་གླིང་གི་བྱིས་པ་ཆུང་ཆུང་མང་པོ་ཞིག་གིས་མོའི་ལོ་རྒྱུས་མདོར་བསྡུས་རེ་བཤད་དོན་ཡང་འདི་ལ་རགས་ལས་པ་ཡིན།གཙོ་བོ་དཔེ་རིས་དང་ཡི་གེའི་ནང་དོན་མཐུན་ཆེ་ཞིང་།དཔེ་རིས་ཀྱི་གཤམ་དུ་ཡི་གེ་མང་པོ་མ་བཞག་པའི་དགེ་མཚན་ལ་བརྟེན་ནས་བྱིས་པ་དག་ལ་བག་ཆགས་ཟབ་མོ་འཇོག་ཐུབ་ཡོད་པ་རེད།དེ་འདྲ་ཡིན་ཚེ་བྱིས་པས་དཔེ་ཆ་ཀློག་དུས་སུན་སྣང་སྐྱེ་ནི་མ་རེད།གཉའ་ཁྲི་བཙན་པོ་ཞེས་པ་འདིར་ཡང་རྒྱས་འབྲིང་བསྡུས་གསུམ་བྲིས་ཆོག་པའི་མི་སྣ་མཚམས་སྦྱོར་གྱི་རྩོམ་ཡིག་ཅིག་ཡིན་པས་ན་བྱིས་པའི་བློ་ཁ་དང་འཚམས་པར་བྱེད་རྒྱུ་འདི་ཤིན་ཏུ་ནས་གལ་ཆེན་པོ་འདུག་བསམ་སོང་།